Genese 23 | Bibele e Inthaneteng | Phetolelo ea Lefatše le Lecha
23 Bophelo ba Sara ea e-ba lilemo tse lekholo le mashome a mabeli a metso e supileng. E bile lilemo tsa bophelo ba Sara.+ 2 Kahoo Sara a shoela Kiriathe-arba,+ ke ho re, Hebrone,+ naheng ea Kanana,+ ’me Abrahama a bokollela Sara le ho mo llela. 3 Joale Abrahama a tloha ka pel’a mofu oa hae eaba o bua le bara ba Hethe,+ o re: 4 “’Na ke osele ebile ke mojaki har’a lōna.+ Mpheng sebaka sa lepato har’a lōna e le hore ke pate mofu oa ka hore ke se ke ka hlola ke mo bona.”+ 5 Eaba bara ba Hethe ba araba Abrahama, ba re ho eena: 6 “Re utloe, moren ’a ka.+ U morenana oa Molimo har’a rōna.+ Pata mofu oa hao libakeng tsa rōna tse khethehileng tsa lepato.+ Ha ho le ea mong oa rōna ea tla u hanela ka sebaka sa hae sa lepato ho u thibela ho pata mofu oa hao.”+ 7 Ka mor’a moo Abrahama a ema eaba o inama ka pel’a matsoalloa ao,+ bara ba Hethe,+ 8 a bua le bona, a re: “Haeba meea ea lōna e lumela hore ke pate mofu oa ka hore ke se ke ka hlola ke mo bona, ’mameleng ’me le phehelle Efrone mora oa Zohare bakeng sa ka,+ 9 hore a mphe lehaha la Makpela,+ leo e leng la hae, le qetellong ea tšimo ea hae. A mphe lona har’a lōna ka tekanyo e feletseng ea silevera hore e be sebaka sa lepato.”+ 10 Efrone o ne a lutse har’a bara ba Hethe. Kahoo Efrone Mohethe+ a araba Abrahama moo bara ba Hethe ba ntseng ba utloa le bohle ba kenang hekeng ea motse oa hae, a re:+ 11 “Che, moren ’a ka! ’Mamele. Ke u fa tšimo, ke u fa le lehaha le ho eona. Ke u fa lona ka pel’a mahlo a bara ba sechaba sa heso.+ Pata mofu oa hao.” 12 Eaba Abrahama o inama ka pel’a matsoalloa ao 13 ’me o bua le Efrone moo matsoalloa a ntseng a utloa, o re: “Ke feela haeba uena—che, ’mamele! Ke tla u fa silevera bakeng sa tšimo. E nke ho ’na,+ e le hore ke pate mofu oa ka teng.” 14 Joale Efrone a araba Abrahama, a re ho eena: 15 “Moren ’a ka, ’mamele. Tšimo e ka rekoang ka lishekele tse makholo a mane, seo ke eng pakeng tsa ka le uena? Kahoo pata mofu oa hao.”+ 16 Tumellanong le hoo Abrahama a mamela Efrone, eaba Abrahama o bekhela Efrone silevera eo a buileng ka eona moo bara ba Hethe ba ntseng ba utloa, lishekele tsa silevera tse makholo a mane tse sebelisoang ke bahoebi.+ 17 Kahoo tšimo ea Efrone e Makpela, e ka pel’a Mamre, tšimo le lehaha le ho eona le lifate tsohle tse neng li le tšimong,+ tse neng li le ka har’a meeli eohle ea eona ho potoloha, tsa tiisetsoa+ 18 Abrahama e le thepa ea hae e rekiloeng ka pel’a mahlo a bara ba Hethe har’a bohle ba kenang hekeng ea motse oa hae.+ 19 Ka mor’a moo Abrahama a pata mosali oa hae Sara lehaheng la tšimo ea Makpela ka pel’a Mamre, ke ho re, Hebrone, naheng ea Kanana.+ 20 Kahoo tšimo le lehaha le ho eona tsa tiisetsoa Abrahama matsohong a bara ba Hethe hore e be sebaka sa lepato.+